TB hoofoorsaak van SA sterftes | Netwerk24
TB hoofoorsaak van SA sterftes
Deur Wieda Human (Dieetkundige en 'n lid van TB Proof), Bloemfontein 14 Maart 2018 00:00
Robert Koch het al op 24 Maart 1882, presies 136 jaar gelede, die wêreld meegedeel dat Mycobacterium tuberculosis die oorsaak van tuberkulose (TB) is.
Tog het die Wêreldgesondheidsorganisasie (WGO) in 2015 steeds 10,7 miljoen nuwe gevalle gerapporteer wat tot die dood van 1,4 miljoen mense gelei het.
Daar word ook geraam dat een uit elke drie individue onaktiewe TB (latente TB) onder lede het.
In Suid-Afrika is TB die afgelope sewe jaar die hoof­oorsaak van alle sterftes.
TB word deur die lug versprei en tas meestal 'n persoon se longe aan, maar kan in enige deel van die liggaam voorkom.
Behandeling duur gewoonlik ses maande met baie guns­tige gevolge.
Middelweerstandige tuberkulose (MW-TB) bemoeilik die behandeling van pasiënte omdat meer intensiewe middels met ernstige newe-effekte soos gehoorverlies, senuwee-, lewer- en/of nierskade vir 'n langer tydperk gebruik moet word.
MW-TB kan primêr (met eerste blootstelling) opgedoen word sonder dat iemand voorheen al TB gehad het.
Bedakilien en delamanied is twee nuwe middels wat onlangs deur die WGO aangewys is as moontlike plaas­vervangers vir ou medikasies wat onomkeerbare gehoor­verlies in tot 50% van MW-TB-pasiënte veroorsaak.
Die nuwe middels kan gebruik word met beduidend minder newe-effekte en 'n beter kans op genesing.
Tog het slegs 0,3 % van MW-TB-pasiënte in die afgelope sewe jaar toegang tot hierdie nuwe medikasies gekry!
Die #MyPatientsPledge- veldtog doen 'n beroep op almal wat betrokke is by die behandeling van pasiënte met MW-TB om pasiënte 'n regverdige kans te gee om ingeligte keuses oor hul behandeling te maak.